Barongwa ba Tsebiša Gore Jesu o Belegwe | Dilo Tšeo Bana ba ka Ithutago Tšona ka Beibeleng
Barongwa ba Tsebiša Gore Jesu o Belegwe
Mmuši wa Moroma e lego Kesara Augustose, o ile a laela Bajuda ka moka gore ba boela metseng ya gabo bona gore ba yo ingwadiša. Ka gona Josefa le Maria ba ile ba ya Betlelehema, moo Josefa a tšwago gona. Ka nako yeo, Maria o be a le kgauswi le go ba le ngwana.
Ge ba fihla Betlelehema, ga se ba ka ba hwetša phapoši yeo ba ka dulago go yona. Ka gona lefelo le nnoši leo ba bego ba ka dula go lona e be e le ka lešakeng la diruiwa. Maria o ile a belegela ngwana wa gagwe e lego Jesu gona moo. O ile a phuthela ngwana yoo ka lešela gomme a mmea gabotse ka gare ga selo seo diruiwa di jelago go sona.
Kgauswi le motseng woo wa Betlelehema, go be go na le badiši ba hlokometše dinku tša bona bošego. Gateetee morongwa o ile a ema pele ga bona gomme ba bonegelwa ke seetša se segolo sa Jehofa. Badiši bao ba ile ba tšhoga kudu, eupša morongwa yoo a re: ‘Le se ke la tšhoga. Ke le swaretše ditaba tše dibotse. Lehono Mesia o belegwe kua Betlelehema.’ Ka yona nako yeo, gwa tšwelela barongwa ba bantši kua legodimong gomme ba re: ‘A go tumišwe Modimo legodimong, gomme mo lefaseng go be le khutšo.’ Ke moka barongwa bao ba nyamelela. Badiši bao ba ile ba dira eng?
Ba ile ba botšana ba re: ‘A re yeng Betlelehema gona bjale.’ Ba ile ba kitimela moo gomme ba hwetša Josefa le Maria ba dutše ka lešakeng ba na le lesea la bona.
Batho ka moka bao ba ilego ba kwa ditaba tšeo morongwa a di boditšego badiši bao, ba ile ba makala. Maria o ile a naganišiša ka seo morongwa yoo a se boditšego badiši bao, gomme a se se lebale. Badiši bao ba ile ba boela madišong, gomme ba leboga Jehofa ka dilo ka moka tšeo a ba bontšhitšego tšona le go ba botša tšona.
“Ke tlile mo ke etšwa go Modimo. Le gona ga se ka tla ka la ka, eupša Yena yoo o nthomile.”​—Johane 8:42
Dipotšišo: Barongwa ba ile ba tsebiša bjang gore Jesu o belegwe? Badiši ba ile ba hwetša mang kua Betlelehema?
Luka 2:1-20; Jesaya 9:6
Dilo tšeo di diragaletšego Maria kua Betlelehema di ile tša matlafatša tumelo ya gagwe dikholofetšong tša Jehofa.
Elisabetha gotee le ngwana wa gagwe yo a bego a sa tšwa a belegwa ba hlompha Jesu bjang?
Re tseba bjang gore Jesu ga se a belegwa ka di-25 tša December?
“Ruri Modimo o mo Dirile Morena le Kriste”
Ge nako e dutše e eya, o ka thoma go ba le dipelaelo gomme tša fokodiša tumelo ya gago. Tiiša tumelo ya gago go Jesu, yena Mesia yo a Holofeditšwego le Kgoši ya Mmušo wa Modimo.